Mense boer met beeste en bokke. Ons sien ook weer 'n paar donkies, beeste, Himba- en Damara vrouens langs die pad. Die vroue is tradisioneel aangetrek en is reg vir foto's @ N$20 – N$50 'n foto. Elsa vertel later dat haar kamera nie die bekende klik geluid maak nie en kon sy 'n ma en kind mooi natuurlik afneem, sonder dat hulle geweet het. 'n Mens moet egter skryfbehoeftes en mieliemeel, ens. saamneem om uit te deel aan al hierdie kindertjies, want waar jy ookal ry, kom hulle aangehardloop met uitgestrekte handjies en honger ogies. Verkieslik nie koekies en lekkers nie – daar is nie tandartse nie!
Ons word net voor 16:00 die middag begroet met 'n ongelooflike groen oase van palmbome. Die Kunene River Lodge is 'n interessante kampplek. Die staanplekke is in 2 dele verdeel, die voertuie staan op die grond gedeelte en die tente op die gras gedeelte. Na ons tente opgeslaan het, was daar tyd vir klere was. Die ablusie is puik met was geriewe, warm water, braaiplek, elektriese punte en bestaande ligte by die braai, asook wi-fi by die kantoor.
Hout is nie te koop by die lodge self nie, maar wel net buite die hek, waar jy by die gemeenskap kan koop. Almal is baie vriendelik en behulpsaam. Weereens 'n paradys vir fotografie. Die Kaalwangkatlagter (Bare-Cheek Babbler) was vir Barend en Elsa 'n gunsteling, asook die likkewaan wat so skaam-skaam by die sloot se wal uitgeklim het. Hy was egter baie geduldig sodat ons 'n paar foto's van hom kon neem.
Ons kuier ekstra lekker om die vuur vannaand, kan nie uitgepraat raak oor ons ervaringe tot nou toe nie, geseënd!!